《登首阳山谒夷齐庙》
唐代·李颀

古人已不见，乔木竟谁过。寂寞首阳山，白云空复多。

苍苔归地骨，皓首采薇歌。毕命无怨色，成仁其若何。

我来入遗庙，时候微清和。落日吊山鬼，回风吹女萝。

石崖向西豁，引领望黄河。千里一飞鸟，孤光东逝波。

驱车层城路，惆怅此岩阿。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。